Misija (film)
The Mission () je britanski historijski film snimljen 1985. godine u režiji Rolanda Jofféa. Scenario je napisao ugledni britanski pisac Robert Bolt inspiriran knjigom Lost Cities of Paraguay američkog jezuitskog svećenika C. J. McNaspyja, odnosno životom katoličkog misionara i mučenika Roquea Gonzáleza y de Santa Cruza, kao i događajima vezanim uz Guarani rat koji se 1756. vodio na tromeđi današnje Argentine, Paragvaja i Brazila. Film, iza koga je stajao tada uticajni producent David Puttnam, se stilom, ali i temom oslanjao na Joffeov prethodni film Polja smrti, odnosno nastojao zapadnoj publici dočarati kako se zakulisne igre i suparništva velikih sila odražavaju na život stanovnika Trećeg svijeta. Kao lokacije je korištena dijelom Kolumbija, a dijelom znameniti vodopadi Iguazu, zaslužni za neke od najimpresivnijih scena.

The Mission je prikazan na Kanskom festivalu gdje je doživio trijumf i osvojio Zlatnu palmu. Nakon toga je slijedio niz prestižnih nagrada, ali je publici danas prije svega poznat po muzici koju je napisao Ennio Morricone, a koja danas predstavlja jednu od najpopularnijih i najprepoznatljivijih u njegovom bogatom opusu.

Radnja 

Film je smješten u osamnaesto stoljeće kad jezuitski misionari u Južnoj Americi uspostavljaju misije neovisne od španjolske vlasti kako bi domoroce poučili kršćanstvu. U središtu priče je španjolski jezuitski svećenik, otac Gabriel (Jeremy Irons), koji dolazi u južnoameričku džunglu kako bi sagradio misiju i preobratio lokalne Indijance Guarani na kršćanstvo.

Poslije mu se pridružuje reformirani portugalski plaćenik, Rodrigo Mendoza (Robert De Niro), koji vidi jezuitsku misiju kao utočište i mjesto iskupljenja zbog ubojstva svojeg brata.

Mendoza i Gabriel pokušavaju obraniti zajednicu od okrutnih portugalskih kolonizatora (koji pokušavaju porobiti Guaranije), Gabriel nenasilnim metodama, a Mendoza svojim vojničkim vještinama. Misija, koja je donedavno bila pod španjolskom zaštitom, predana je Portugalcima dok je Vatikan (kojeg predstavlja papin poslanik Alta Mirano) naredio jezuitima da se povuku s teritorija iznad slapova.

Konačno, kombinirani španjolski i portugalski napad završava uništenjem misije, mnogi su domoroci pobijeni, kao i svećenici. Mendoza, koji umire spašavajući indijansko dijete na mostu, konačno pronalazi iskupljenje koje je tražio.

Uloge
Robert De Niro ... Kapetan Rodrigo Mendoza
Jeremy Irons ... Otac Gabriel
Ray McAnally ... Kardinal Altamirano
Aidan Quinn ... Felipe Mendoza
Cherie Lunghi ... Carlotta
Ronald Pickup ... Don Hontar
Chuck Low ... Don Cabeza
Liam Neeson ... Otac John Fielding
Bercelio Moya ... Indijanski dječak
Sigifredo Ismare ... Vrač
Asuncion Ontiveros ... Indijanski poglavica
Alejandrino Moya ... Pomoćnik poglavice
Daniel Berrigan ... Sebastian
Rolf Gray ... Otac Ralph
Álvaro Guerrero ... Jezuit

Izvori

Vanjske veze

The Mission  at the Arts & Faith Top100 Spiritually Significant Films  list

Britanski filmovi
Historijski filmovi
Epski filmovi
Dramski filmovi
Ratni filmovi
Authority control 2